Author: administrator
Last saved by: Matej Sapák
Company: Abyss

Predkladacia správa

Materiál Minerva 2.0 – Slovensko do prvej ligy predkladá na rokovanie vlády SR prostredníctvom podpredsedu vlády a ministra financií SR splnomocnenec vlády SR pre vedomostnú ekonomiku ako iniciatívny materiál.

Potreba rozvíjať inovačný potenciál a budovať vedomostnú ekonomiku nie je žiadnou novinkou. Základy vedomostnej ekonomiky položila už v roku 2005 stratégia konkurencieschopnosti Minerva, ktorej cieľom bolo vytýčiť nový smer rozvoja slovenskej ekonomiky pre ďalšie volebné obdobia. Vďaka Minerve sa z  vedomostnej ekonomiky stala dôležitá téma, o ktorú sa začali zaujímať politici zo všetkých hlavných strán.

Napriek tomu je stav vedomostnej ekonomiky na Slovensku žalostný.   Slovensko zaostáva v kľúčových oblastiach pre oblasť vedomostnej ekonomiky nie len za najvyspelejšími krajinami EÚ a OECD, ale aj za Poľskom, Maďarskom či Českou republikou. Aj keď problematike vedomostnej ekonomiky sa venuje množstvo strategických dokumentov, a v minulosti chýbala aj politická koordinácia iniciatív a ich implementácie na najvyššej úrovni.

Cieľom tohto dokumentu je zamerať sa práve na prepojenosť inovačného ekosystému a namiesto vyčerpávajúceho zoznamu národných ambícií identifikovať nevyhnutnú kritickú masu konkrétnych opatrení, ktoré umožnia Slovensku začať vytvárať efektívny inovačný ekosystém a vzdelanostnú ekonomiku. Keďže hlavnou úlohou Minervy 2.0 je zabezpečiť koordináciu medzi aktivitami najdôležitejších nositeľov budovania vedomostnej ekonomiky na Slovensku, cieľom tohto dokumentu nie je nahrádzať stratégie jednotlivých ministerstiev alternatívami. Jeho úlohou je zabezpečiť, aby rôzne aktivity relevantných ministerstiev nepôsobili protichodne a vypĺňať medzery medzi nimi. Minerva 2.0 by sa tak mala stať strešným dokumentom vlády Slovenskej republiky v oblasti hospodárskej stratégie na najbližšie roky, a tým aj základom pre budúce Národné programy reforiem.
 
Predkladaný materiál identifikuje hlavné problémy slovenskej vedomostnej ekonomiky, rozoberá ich príčiny, a navrhuje minimálny počet opatrení, ktoré je potrebné implementovať na dosiahnutie kritickej masy a vybudovanie funkčného inovačného ekosystému. Tempom a rozsahom štrukturálnych reforiem Slovensko v minulosti výrazne predbehlo svojich susedov. Rovnakú ambíciu musíme dnes mať aj pri budovaní vedomostnej ekonomiky: predbehnúť Česko, dobehnúť Rakúsko  a dostať Slovensko do prvej ligy.

Materiál je rozpracovaním programového vyhlásenia vlády SR a schvaľuje ho vláda. Materiál má charakter analýzy a strednodobej stratégie, preto sa v doložke vybraných vplyvov neuvádzajú vplyvy na rozpočet verejnej správy. Tieto budú kvantifikované podľa jednotlivých opatrení v rámci prípravy implementačných plánov a následného legislatívneho procesu, resp. procesu predkladania materiálov na rokovanie vlády.

Materiál bol predmetom pripomienkového konania, v rámci ktorého bolo vznesených 152 pripomienok, z toho 50 zásadných. Väčšina pripomienok bola plne (89) alebo čiastočne (33) akceptovaná.